Kasper Salto
Kasper Salto, Kasper Poulsson Salto, f. 1967, dansk designer, søn af Naja Salto, barnebarn af Axel Salto, oldebarn af Magnus Poulsson. Kasper Salto blev udlært møbelsnedker 1988, og blev videreuddannet på Danmarks Designskole 1989-94 og på Art Center College i Schweiz 1993. 
Kasper Salto var 1994-98 ansat hos Rud Thygesen. Med egen tegnestue fra 1998 har han koncentreret sig om formgivning af møbler i lamineret træ, fx stolene Runner (1997) og Blade (1999).
Et samarbejde med den arkitektuddannede Thomas Sigsgaard (f. 1966) har bl.a. resulteret i en række lamper. 2011 vandt de konkurrencen om at skabe nye møbler til Formynderskabsrådets sal i FN-bygningen i New York, der oprindeligt blev indrettet af Finn Juhl 1951-52; den renoverede sal genåbnedes 2013.
Kasper Salto har modtaget bl.a. ID-prisen 1999, Københavns Snedkerlaugs nyindstiftede Snedkerprisen 2002, Finn Juhl Prisen 2010 og Thorvald Bindesbøll Medaljen 2012.